钦定古今图书集成/明伦汇编/官常典/第471卷 > 周敷
## 钦定古今图书集成/明伦汇编/官常典/第471卷 > 周敷

按《陈书》本传，“敷字仲远，临川人也，为郡豪族。敷形貌
眇小，如不胜衣，而胆力劲果，超出时辈。性豪侠，轻财
重士，乡党少年任气者咸归之。侯景之乱，乡人周续
合徒众以讨贼为名。梁内史始兴藩王萧毅以郡让
续，续所部内有欲侵掠于毅，敷拥护之，亲率其党捍
卫，送至豫章。时观宁侯萧永、长乐侯萧基、丰城侯萧
泰避难流寓，闻敷信义，皆往依之。敷愍其危惧，屈体
崇敬，厚加给恤，送之西上。”俄而续部下将帅争权，复
反杀续以降周迪。迪素无簿阀，恐失众心，以敷族望，
深求交结。敷未能自固，事迪甚恭。迪大凭仗之，渐有
兵众。迪据临川之工塘，敷镇临川故郡。侯景平，梁元
帝授敷“使持节、通直散骑常侍、信武”将军、宁州刺史，
封西丰县侯，邑一千户。高祖受禅，王琳据有上流，余
孝顷与琳党李希钦等共围周迪，敷大致人马以助
于迪。迪擒孝顷等，敷功居多。熊昙朗之杀周文育，据
豫章，将兵万馀人袭敷，径至城下。敷与战，大败之，追
奔五十馀里，昙朗单马获免，尽收其军实。昙朗走巴
山郡，收合馀党，敷因与周迪、黄法𣰰等进兵围昙朗，
屠之。王琳平，授散骑常侍、平西将军、豫章太守。是时
南江酋帅并顾恋巢窟，私署令长，不受召，朝廷未遑
致讨，但羁縻之，惟敷独先入朝。天嘉二年，诣阙，进号
安西将军，给鼓吹一部，赐以女妓一部，令还镇豫章。
周迪以敷素出己下，超致显贵，深不平，乃举兵反，遣
弟方兴以兵袭敷，敷与战，大破方兴。仍率众从都督
吴明彻攻迪，破之，擒其弟方兴并诸渠帅。诏以敷为
安西将军、临川太守，馀并如故。寻征为使持节、都督
南豫、北江二州诸军事、镇南将军、南豫州刺史，增邑
五百户，常侍、鼓吹如故。五年，迪又收合馀众，还袭东
兴。世祖遣都督章昭达征迪，敷又从军至定川县，与
迪相对。迪绐敷曰：“吾昔与弟，勠力同心，宗从匪他，岂
规相害。今愿伏罪还朝，因弟披露心腑，先乞挺身，共
立盟誓。”敷许之。方登坛，为迪所害，时年三十五。诏曰：
“使持节、散骑常侍、都督南豫州缘江诸军事、镇南将
军、南豫州刺史、西丰县开国侯。敷受任遐征，淹时违
律，虚衿奸诡，遂贻丧身。但”夙著勤诚，亟劳戎旅。犹深
恻怆，愍悼于怀。可存其茅赋，量所赙恤。还葬京邑。谥
曰脱。子智安嗣。